Universitatea „Babeș-Bolyai” din Cluj-Napoca și Academia de Studii Economice din București sunt singurele două instituții de învățământ superior din România care au reușit să intre primele 300 cele mai bune universități din lume, în cadrul clasamentului pe discipline realizat de Shanghai Ranking Consultancy din China.

Topul universităților pe discipline, cunoscut și ca Shanghai Global Ranking, este realizat începând din anul 2009.

În 2018, au fost realizate 54 de clasamente pentru tot atâtea domenii de studiu, de la științe naturale și inginerie, la biologie, științe medicale sau științe sociale. În total, au fost analizate 4.000 de universități din lume.

Iată care sunt universitățile din România prezente în top:

Matematică

Universitatea „Babeș-Bolyai” din Cluj-Napoca se află în intervalul 201 – 300 al celor mai bune universități din lume în domeniul matematicii.

Universitatea din București se află ceva mai jos în clasament, în intervalul 301 – 400.

Universitatea “Alexandru Ioan Cuza” din Iași a fost clasată și mai jos, în intervalul 401 – 500.

În același interval, 401 – 500, se află Politehnica din București.

Fizică

În domeniul fizicii, instituția de învățământ superior din România cel mai bine clasată este Universitatea de Vest din Timișoara, în intervalul 301 – 400.

Universitatea „Babeș-Bolyai” din Cluj-Napoca a fost inclusă în intervalul 401 – 500. În același interval se află și Politehnica București.

Științele Pământului

Universitatea „Babeș-Bolyai” din Cluj-Napoca – intervalul 401 – 500.

Universitatea din București – intervalul 401 – 500.

Medicină clinică

Singura universitate care a reușit să intre în Top 500 a fost Universitatea de Medicină și Farmacie „Carol Davila” din București. A fost clasată în intervalul 401 – 500.

Economie

La capitolul economie, universitatea cel mai bine clasată este Academia de Studii Economice (ASE) din București, aflată în intervalul 201 – 300.

În unele domenii, ca de exemplu drept, chimie, inginerie mecanică, biologie, psihologie sau comunicare, România nu are nicio universitate în Top 500.

Criteriile luate în calcul de Shanghai Global Ranking pentru realizarea clasamentului sunt următoarele:

– numărul de lucrări științifice realizate de o instituție

– numărul de citări al lucrărilor științifice realizate de o instituție

– procentul de lucrări științifice realizate în colaborare cu autori din alte țări

– numărul de lucrări științifce publicate în jurnale de top

– numărul total de angajați ai unei instituții care au câștigat un premiu important într-un anumit domeniu